Kažimír, Peter, podpredseda vlády a minister financií SR (2015-09-18):
Ďakujem za slovo. Materiál reaguje, návrh zákona reaguje na rozvoj finančného trhu a aktuálne potreby spotrebiteľov s dôrazom na zvýšenie transparentnosti a informovanosti spotrebiteľov. Uvedené ciele sa majú zabezpečiť zosúladením terminológie služieb na európskej úrovni a zverejňovaním porovnania poplatkov všetkých poskytovateľov platobných služieb na webovom sídle Národnej banky Slovenska. Návrhom zákona sa zavádza dokument s informáciami o poplatkoch ako predzmluvná pomôcka pre spotrebiteľov a výpis poplatkov spotrebiteľa so spoločnou európskou terminológiou, ktorá sa bude zasielať spotrebiteľovi najmenej raz ročne. Jednou z oblastí navrhovanej úpravy je stanovenie záväzných pravidiel pre presun platobného účtu, ktorému budú viazaní všetci poskytovatelia platobných služieb. Určenie postupu pre presun platobného účtu má presun platobného účtu zjednodušiť a jeho bezplatnosť má podporiť mobilitu spotrebiteľov, to je základný predpoklad vyššej konkurencie na nie veľmi síce z hľadiska počtu subjektov jasne konkurenčnom trhu, ale z hľadiska mobility a schopnosti klientov sa hýbať na tom trhu, lebo stále máme obrovskú asymetriu, informačnú asymetriu medzi poskytovateľom finančnej služby, či je to banka alebo, alebo nebankovka, alebo akýkoľvek iný subjekt, alebo poisťovňa, a prijímateľom tej služby, preto, preto tá schopnosť využívať výhody konkurenčného prostredia klientami je malá. A to, o čom hovoríme dnes, je možnosť prenosu si účtu bez nejakých akýchkoľvek dodatočných nákladov. To znamená, ak máte v banke aj 15 rokov účet a vaša banka vás nahnevá svojou poplatkovou politikou, tak sa proste zoberiete do inej banky a banka vám musí previesť všetky vaše trvalé príkazy, inkasá a všetko, celý balík, celú proste agendu do tej novej banky bez toho, aby vás obťažovali. Je to proste podobná úprava, ako je to pri prenose čísla pri telekomunikačných operátoroch. Je to obrovský nástroj konkurencie, ktorý, ak sa aj ho dobre zmocnia, samozrejme, kľúčoví spotrebitelia, tak je to, tak je to ten krok, ktorý môže, môže smerovať k zníženiu poplatkov ako takých. V súvislosti s presunom platobného účtu sa zavádza aj forma spolupráce poskytovateľov platobných služieb pri presune platobného účtu aj mimo územia Slovenskej republiky. Dôležitou súčasťou návrhu zákona sú dva typy platobných účtov, a to platobný účet zo základnými funkciami a už existujúci základný bankový produkt. Vytvorením platobného účtu so základnými funkciami pre každého s riadnym pobytom v Európskej únii, lebo ide o bod tejto časti, ide o transpozíciu smernice, bez diskriminácie a bez príjmového testu sa významne posilní prvok finančnej inklúzie, pričom podrobnosti ustanoví vyhláška ministerstva financií. Novelizáciu tzv. základného bankového produktu sa prihliada na nízkopríjmové skupiny obyvateľstva, v nadväznosti na uvedený produkt ho takisto upraví vyhláška ministerstva financií k rozsahu bankových služieb toho platobného účtu. Obe uvádzané opatrenia nadväzujú na tzv. sociálny balíček vlády Slovenskej republiky a tu treba aj pomenovať v úvode to, čo mediálne bolo uvedené, to je, v prípade základného bankového produktu ide o bezplatné služby v tom veľmi širokom ponímaní, tak ako ho definuje smernica, a pre ľudí, ktorí majú rovnaký alebo nižší príjem ako 400 eur mesačne v čistom. A pre tých všetkých ostatných je takýto balík služieb za 3 eurá mesačne. Samozrejme, základnou podmienkou je to, že nemôžete mať žiadny iný, žiadny iný bežný účet v iných bankách. Na to bude slúžiť zase register z hľadiska porovnávania bánk. To je, toto je obrovská šanca na to, aby sme si všetci vyčistili svoje, svoje domáce šuflíky z hľadiska toho, v akých a koľkých bankách máme zabudnuté účty, pretože ten rozsah služieb, ktoré definuje smernica, využívame my úplne. To znamená, majiteľ takéhoto účtu bude mať za túto cenu alebo bezplatne podľa príjmového testu možnosť vydania debetnej platobnej karty bez obmedzeného, bez obmedzenia, výber peňazí v hotovosti z bankomatu alebo pri prepážke bez obmedzenia, používanie inkasných príkazov, prevodných príkazov, či už cez internet, alebo takisto pri prepážke v banke. Z tohto pohľadu to vnímam a reálne je to revolúcia v poplatkoch bánk. Banky nie sú, samozrejme, nadšené touto, touto legislatívou, ale v prvom rade tá motivácia, inšpirácia prichádza z európskej smernice. Telo tohto zákona je transpozícia smernice a v žiadnom prípade tu niekto už nemôže hovoriť o nejakom sociálnom inžinierstve a o tom, že nahrádza rezort financií politika alebo hockto, hockto z verejného prostredia produktovú politiku konkrétnych, konkrétnych bánk. Toľko na úvod. Ďakujem.